Ing. **Peter Abrahám** (\* 21. november 1951, Bratislava) je slovenský ekonóm, manažér, bývalý podnikateľ v mediálnej oblasti (1999 – 2002) a bývalý redaktor Slovenského rozhlasu (1985 – 1992). Od decembra 2011 je členom Rady pre vysielanie a retransmisiu (pôvodne od roku 2005 do januára 2011).

Život
-----

V rokoch 1972 – 1977 absolvoval štúdium na Fakulte ekonomiky riadenia výrobných odvetví (titul Ing. v odbore EPr). V rokoch 1985 – 1992 pôsobil ako odborný redaktor Slovenského rozhlasu (do roku 1987 v ekonomickej oblasti hlavnej redakcie spravodajstva, od roku 1987 v hlavnej redakcii pre deti a mládež). V rokoch 1993 – 1998 bol generálnym riaditeľom Fun rádia. V rokoch 1999 – 2002 vyvíjal podnikateľskú činnosť v mediálnej oblasti ako spoločník a konateľ MEDIA FAIR, s.r.o. v marci – júni 2001 bol konateľom spoločnosti UNIVERSAL McCANN – ERICKSON Bratislava spol. s r.o. v ktorej v rokoch 2000 – 2001 pôsobil ako výkonný riaditeľ pre reklamu, mediálne plánovanie a nákup. V rokoch 2003 – 2005 bol riaditeľom kancelárie Rady pre vysielanie a retransmisiu a v rokoch 2006 – 2010 riaditeľom marketingu spoločnosti WEP TRADING a.s.

Vo februári 2011 sa zúčastnil na výberovom konaní na pozíciu generálneho riaditeľa RTVS.

### Pôsobenie v Rade pre vysielanie a retransmisiu

Za člena Rady pre vysielanie a retransmisiu bol Národnou radou SR zvolený v roku 2005 ako nominant Rady pre vysielanie a retransmisiu a stal sa jej podpredsedom.

V roku 2009 skritizoval Slovenskú televíziu a moderátora Maroša Stana za epizódu relácie *O 5 minút 12*, v ktorej ako jediný hosť vystúpil premiér Robert Fico a moderátor voči nemu nevyvinul dostatočnú kvalifikovanú oponentúru: *„Nie je prípustné, aby sa moderátor dostal do pozície stojanu na mikrofón, ako to bolo v tomto prípade."* Voči tomuto výroku sa Maroš Stano ohradil. Vo februári 2010 sa Abrahám na protest proti odobratiu 254 analógových televíznych frekvencií televíziám Markíza, JOJ a TA3 vzdal podpredsedníctva rade. Tiež patril k členom rady hlasujúcim proti udeleniu sankcií za údajné porušenie objektivity a vyváženosti v reláciách Slovenského rozhlasu, Rádia Expres a televízie JOJ Plus v roku 2010. Pracovníci kancelárie rady označili tieto podnety na sankciovanie ako neopodstatnené a odporcovia sankcií ju považovali za snahu o istú formu cenzúry kritiky vtedajšej vládnej koalície.

V januári 2011 sa Abrahám vzdal členstva z dôvodu účasti na výberovom konaní Národnej rady SR (NR SR) na pozíciu generálneho riaditeľa Rozhlasu a televízie Slovenska, na ktorú bola napokon zvolená Miroslava Zemková. NR SR Abraháma opätovne zvolila za člena Rady pre vysielanie a retransmisiu 13. decembra 2011 (funkčné obdobie do 13. decembra 2017). V júni 2016 sa vzdal členstva v RVR z dôvodu pracovnej ponuky pre zahraničnú spoločnosť. V máji 2017 sa zúčastnil na výberovom konaní na pozíciu generálneho riaditeľa RTVS.

Poznámky
--------

1. ↑  17. júna 2010 spoločnosť premenovaná na ALPHAMEDIA s. r. o.
2. ↑  28. mája 2003 spoločnosť premenovaná na UNIVERSAL McCANN Bratislava spol. s r.o. Dcérska spoločnosť americkej reklamnej agentúry McCann Erickson Worldwide.

Referencie
----------

1. 1 2 3 4  Kernová, Mirka (2010), „Licenčná rada vidí koalične", *SME*, 2010-05-17, dost. 2014-12-29
2. ↑  *Zoznam absolventov 1944 – 2006*, Bratislava: Ekonomická univerzita v Bratislave, 2012 (vyd. 2012-04-23), str. 207, dost. 2014-12-29
3. ↑  Okresný súd Bratislava (1999), *Výpis z Obchodného registra Okresného súdu Bratislava I (vložka č. 18894/B)*, Bratislava: Ministerstvo spravodlivosti SR (vyd. 1999-04-07), dost. 2014-10-15
4. ↑  Okresný súd Bratislava (2001), *Výpis z Obchodného registra Okresného súdu Bratislava I (vložka č. 23787/B)*, Bratislava: Ministerstvo spravodlivosti SR (vyd. 2001-03-30), dost. 2014-10-15
5. 1 2  *Zloženie Rady pre vysielanie a retransmisiu*, Bratislava: Rada pre vysielanie a retransmisiu, c2014, dost. 2014-12-29
6. ↑  Kernová, Mirka (2009), „Ficovo sólo v STV bolo protizákonné", *SME*, 2009-09-22, dost. 2014-12-29
7. ↑  Kernová, Mirka (2010), „Súkromné televízie spochybnili proces digitalizácie", *SME*, 2010-02-23, dost. 2014-12-29
8. ↑  Kočišek, Lukáš (2011), „Kandidát Peter Abrahám chce z RTVS urobiť primerane počúvané, sledované a hospodárne verejnoprávne médium", *Trend*, 2011-02-07, dost. 2014-12-29
9. ↑  Trško, Michal (2011), „Riaditeľkou rádiotelevízie bude Zemková", *SME*, 2011-02-10, dost. 2014-12-29
10. ↑  
*Národná rada SR, volebné obdobie 5, schôdza č. 26, číslo hlasovania 178 : Rada pre vysielanie a retransmisiu – opakovaná voľba*, 2011 (vyd. 2011-12-13), dost. 2014-12-29
11. ↑  SITA (2011), „Peter Abrahám sa opäť stal členom licenčnej rady", *Trend*, 2011-12-14, dost. 2014-12-29

Externé odkazy
--------------

* Peter Abrahám v portáli Osobnosti.sk